VSL Sklep II Cp 1999/2017
Datum: 2017-09-15T02:00:00.000+02:00
ecli: ECLI:SI:VSLJ:2017:II.CP.1999.2017
sodisce: Višje sodišče v Ljubljani
oddelek: Civilni oddelek
institut: sodne takse - ugovor zoper plačilni nalog za plačilo sodne takse - vrednost spornega predmeta - pravilna odmera sodne takse
jedro: V prilogi 1 ZST-1 so navedene višine taks pri vrednostih spornega predmeta le do 500.000,00 EUR, zato je treba za višje vrednosti spornega predmeta upoštevati (tudi) 16. člen ZST-1. Taksa za postopek pri vrednosti spornega predmeta do 500.000,00 EUR znaša 2.175,00 EUR (priloga 1). Po 16. členu ZST-1 se taksa pri vrednosti spornega predmeta nad 500.000,00 EUR poviša za vsak začeti znesek nadaljnjih 50.000,00 EUR v okviru vrednosti spornega predmeta za 110,00 EUR.
zveza: ZST-1 tarifna številka 1111. ZST-1 člen 16

## Jedro

V prilogi 1 ZST-1 so navedene višine taks pri vrednostih spornega predmeta le do 500.000,00 EUR, zato je treba za višje vrednosti spornega predmeta upoštevati (tudi) 16. člen ZST-1. Taksa za postopek pri vrednosti spornega predmeta do 500.000,00 EUR znaša 2.175,00 EUR (priloga 1). Po 16. členu ZST-1 se taksa pri vrednosti spornega predmeta nad 500.000,00 EUR poviša za vsak začeti znesek nadaljnjih 50.000,00 EUR v okviru vrednosti spornega predmeta za 110,00 EUR.

## Izrek

Pritožba se zavrne in se potrdi sklep sodišča prve stopnje

## Obrazložitev

1. Sodišče prve stopnje (prvo sodišče) je z izpodbijanim sklepom zavrnilo ugovor tožeče stranke zoper plačilni nalog z dne 9. 6. 2017, s katerim je bila odmerjena sodna taksa za postopek pred sodiščem prve stopnje.

2. Zoper sklep se pritožuje tožnik, ki uveljavlja vse pritožbene razloge iz 338. člena ZPP in predlaga, da pritožbeno sodišče razveljavi izpodbijani sklep in plačilni nalog. Navaja, da je bila taksa za postopek napačno odmerjena. Iz plačilnega naloga niso razvidne osnove, od katerih je bila taksa odmerjena. Odmerjena taksa v znesku 10.815,00 EUR ne odgovarja nobenemu znesku iz tabele št. 1 (priloge ZST-1) v povezavi s 16. členom ZST-1. Ni jasno, na podlagi katerih zneskov vrednosti spornega predmeta je prvo sodišče odmerilo takso.

3. Čeprav je bil tožnik po vložitvi pritožbe oproščen plačila sodne takse za postopek pred sodiščem prve stopnje ima še vedno pravni interes za pritožbo glede na tretji odstavek 13. člena ZST-1. 4. Pritožba ni utemeljena.

5. Prvo sodišče je pravilno odmerilo sodno takso za postopek pred sodiščem prve stopnje. Na podlagi tar. št. 1111 ZST-1 znaša količnik za odmero takse za postopek pred sodiščem prve stopnje po 16. členu ZST-1 3,0. Iz plačilnega naloga je razvidno, da je bila taksa odmerjena ob upoštevanju pravilne vrednosti spornega predmeta 1.142.000,00 EUR. V prilogi 1 ZST-1 so navedene višine taks pri vrednostih spornega predmeta le do 500.000,00 EUR, zato je treba za višje vrednosti spornega predmeta upoštevati (tudi) 16. člen ZST-1. Taksa za postopek pri vrednosti spornega predmeta do 500.000,00 EUR znaša 2.175,00 EUR (priloga 1). Po 16. členu ZST-1 se taksa pri vrednosti spornega predmeta nad 500.000,00 EUR poviša za vsak začeti znesek nadaljnjih 50.000,00 EUR v okviru vrednosti spornega predmeta za 110,00 EUR. Za obravnavani primer to pomeni, da se taksa pri vrednosti spornega predmeta do 500.000,00 EUR, ki znaša 2.175,00 EUR, poviša do vrednosti spornega predmeta v tej zadevi (1.142.000,00 EUR) še za 1.430,00 EUR (13x110,00 EUR). Ob količniku 1,0 znaša celotna taksa zato 3.605,00 EUR, glede na količnik 3,0 iz tar. št. 1111 pa znaša taksa za postopek pred sodiščem prve stopnje v tej zadevi 10.815,00 EUR.

6. Ker uveljavljani in uradoma upoštevni pritožbeni razlogi niso podani je pritožbeno sodišče zavrnilo pritožbo kot neutemeljeno ter potrdilo izpodbijani sklep (2. točka 365. člena ZPP).